
א. מקורות ארץ ישראל – משנה תוספתא ותלמוד ירושלמי

1. ערות התינוקות

בליל הסדר מצוה לספר סיפור יציאת מצרים לבנים, אפילו לקטנים שבהם. כיצד ניצור אצלם ענין במתרחש? במשנה במסכת פסחים, לא נאמר שיש לעשות פעולות מיוחדות על מנת לעורר את המסובים, ובתוספתא נאמר כך: 

ר' לעזר אמ': חוטפין מצה לתינוקות בשביל שלא ישנו. ר' יהודה או' אפי' לא אכל אלא פרפרת אחת אפי' לא טבל אלא חזרת אחת חוטפין מצה לתינוקות בשביל שלא ישנו. (תוספתא פסחים [ליברמן] י, ט)

הפעולה היחידה הנזכרת בתוספתא היא חטיפת מצות מהתינוקות כדי שלא ישנו. התוספתא מובאת גם בבבלי ולאחריה מובאת הנהגתו של ר' עקיבא, שמטרתה אף היא שלא ישנו התינוקות: 

תניא, אמרו עליו על רבי עקיבא: מימיו לא אמר הגיע עת לעמוד בבית המדרש חוץ מערבי פסחים וערב יום הכפורים. בערב פסח - בשביל תינוקות, כדי שלא ישנו. וערב יום הכיפורים - כדי שיאכילו את בניהם (פסחים קט ע"א). 

הראשונים נחלקים בשאלה מהי חטיפת המצה האמורה בתוספתא. יש המפרשים שממהרים לאכול כדי שהתינוקות לא ירדמו ויספיקו לספר להם מצות יציאת מצרים, ויש המפרשים שאין אוכלים כלל, כדי שהרעב יציק והדבר יגרום לכך שהתינוקות לא ישנו. המטרה היא לגרום לכך שהתינוקות יהיו עירניים. 

 יש אמנם שנימקו את דברי התוספתא בערך נוסף. עירנותם של הילדים תגרום לכך שהם לא ישנו וישאלו. כך למשל גורס שם רבנו חננאל: "תניא ר' אליעזר הגדול אומר חוטפין מצה בלילי הפסח  בשביל התינוקות  שלא ישנו  וישאלו".  ואף הרשב"ם עצמו בד"ה חוטפין, מפרש כך את דברי ר' אליעזר בתוספתא: 

ולי נראה חוטפין מסלקין את הלחם מיד התינוקות שלא יהו ישנים מתוך מאכל הרבה כדרך התינוק אחר אכילתו ושוב לא ישאלו. אבל עכשו כשחוטפים מהן לא ישנו וישאלו, כלומר לא ישנו שלא אכלו כדי שבעם, וישאלו כשיראו השינוים שאנו עושין היכרא לתינוקות כדלקמן. וכן מוכח לשון התוספתא דתניא ר' אליעזר אומר חוטפין מצה לתינוק כדי שלא יישן. ר' יהודה אומר משמו אפי' לא אכל אלא חזרת אחת, ולא טיבל אלא פרפרת אחת, חוטפין מצה לתינוק כדי שלא יישן כלומר גוזלין.

הרשב"ם מפרש כך את כונת התוספתא, אך כשהוא מביא את גירסת התוספתא וכן במובאה בגמ', לא מופיע הנימוק כדי שישאלו.
 מודגש רק שיש לעשות פעולות שיגרמו לכך שהילדים לא ישנו. גם לפי פרשנות זו, חטיפת המצות -סילוקה לגמרי או אכילתה המהירה, נועדה ליצור את התשתית שיקשיבו לסיפור, אך היא לא נועדה ליצור התעניינות מיוחדת מדוע "חוטפים" את המצות. זהו  פתרון מעשי כיצד לגרום לכך שהתינוקות לא יישנו ויהיו עירניים וישאלו את השאלות הנדרשות בליל הסדר.

במקורות ארץ ישראל - במשנה בתוספתא, במכילתא ובירושלמי, לא מופיעות שום פעולות מגרות אחרות על מנת לעורר את התעניינותם של התינוקות, כפי שנמצא בבבלי: "היכרא לתינוקות".
 

2. הבן שואל, ואם אין לו דעת אביו מלמדו

במשנה  נאמר: 

מזגו לו כוס שני, וכאן הבן שואל אביו. ואם אין דעת בבן, אביו מלמדו: מה נשתנה הלילה הזה מכל הלילות שבכל הלילות? [א] אנו אוכלין חמץ ומצה הלילה הזה כולו מצה? [ב] שבכל הלילות אנו אוכלין שאר ירקות הלילה הזה מרור? [ג] שבכל הלילות אנו אוכלין בשר צלי שלוק ומבושל הלילה הזה כולו צלי? [ד] שבכל הלילות אנו מטבילין פעם אחת הלילה הזה שתי פעמים. ולפי דעתו של בן אביו מלמדו (משנה פסחים י, ד)

המשנה עוסקת בבנים -בבן ששואל ובבן שאין לו דעת לשאול, ובשאלה אחת מרכזית, לה ארבע סעיפי משנה. ארבעה שינויים ייחודיים שיש בלילה זה, בשונה מהלילות האחרים בשנה כולל לילות שבת וחג.
 

על פי הירושלמי בפסחים י, ד, דברי המשנה: "ואם אין דעת בבן אביו שואלו" מתייחסות לכך  שהאבא הוא זה ששואל את הבן שאינו יודע לשאול. "בן שאינו יודע לשאול את פתח לו תחילה. אמר ר' יוסה: מתניתא אמר' כן - אם אין דעת בבן אביו מלמדו".

הבנים האחרים שואלים שאלות אחרות, לאו דוקא את השאלות המנוסחות ששואל האב את בנו שאינו יודע לשאול. הם בעצם לא אמורים לדעת על נושאי השאלות דבר. מנין שהלילה הזה מרור, אולי לא, אולי יש דוקא ירקות אחרים? מנין שהלילה הזה כולו צלי, אולי עומדים לאכול גם בשר נא ומבושל? מנין שבלילה הזה מטבילין שתי פעמים? אמנם טיבול אחד הם כבר ראו- הכרפס, אך מנין שיש עוד טיבול, אולי אין, אולי יש יותר? הם שואלים שאלות אחרות כל אחד לפי דרכו, רמתו והתייחסותו, ולא את ארבעת השאלות המנוסחות במשנה תחת הכותרת: "מה נשתנה הלילה הזה מכל הלילות". כך הברייתא בשלמותה בירושלמי שם: 

תני ר' חייה כנגד ארבע' בני' דיברה תור'. בן חכם, בן רשע, בן טיפש, בן שאינו יודע לשאל.

בן חכם מהו אומ': מה העדות והחקים והמשפטי' אשר צוה ה' אלקינו אותנו? אף אתה אמור לו בחוזק יד הוציאנו ה' ממצרים מבית עבדים.

 בן רשע מהו אומר: מה העבודה הזאת לכם מה הטורח הזה שאתם מטריחין עלינו בכל שנה ושנה? מכיון שהוציא את עצמו מן הכלל, אף אתה אמור לו בעבור זה עשה ה' לי. לי עשה, לאותו האיש לא עשה. אילו היה אותו האיש במצרים לא היה ראוי להיגאל משם לעולם.

טיפש מהו אומר: מה זאת? אף את למדו הילכות הפסח שאין מפטירין אחר הפסח אפיקימון שלא יהא עומד מחבורה זו ונכנס לחבורה אחרת.

בן שאינו יודע לשאל, את פתח לו תחילה. אמר ר' יוסה מתניתא אמר' כן אם אין דעת בבן אביו מלמדו.

מהביטוי "את פתח לו תחילה", ניתן להבין שגם בפני הבנים האחרים יצביע האבא אחר כך על השינויים המיוחדים שיש בלילה זה, אלא שלבן שאינו יודע לשאול, "את פתח לו תחילה". האבא הוא זה שפותח בשאלות הענייניות. הבנים האחרים שיודעים לשאול, שואלים ראשונים, על מהות הסדר, כשכל בן מציב את הדברים לפי תכונותיו ואופיו. הם אינם שואלים על פרטי המצוות וההנהגות של הסדר, אלא על הסדר בכללו. מה העדות והחוקים, מה העבודה הזאת, מה זאת. האב יצביע בפניהם אחר כך על הפרטים המסוימים שיש בלילה זה, והשינויים המיוחדים. ומכאן שאת שאלות "מה נשתנה" המנוסחות, שואל עורך הסדר.
 

נראה שבן שכן יודע לשאול את השאלות הללו, הוא בן חכם שלמד מראש, ועמד על השינויים בליל הסדר. כך ניתן להבין גם מהברייתא שבבבלי פסחים קטז ע"א, העוסקת רק בתיפקודם של כאלה ששואלים - הבן, האשה, תלמידי חכמים: 

תנו רבנן: חכם בנו - שואלו, ואם אינו חכם - אשתו שואלתו. ואם לאו - הוא שואל לעצמו. ואפילו שני תלמידי חכמים שיודעין בהלכות הפסח - שואלין זה לזה. 

הבן החכם הוא היודע לשאול ולכן שואל מעצמו, ומי שאינו חכם כלל, שואלים אותו.

 בין בן חכם לבין שאינו יודע לשאול, יש בירושלמי: בן טיפש (ה"תם" שבמכילתא ובהגדה). כך פירש רש"י את האמור: "והיה כי ישאלך בנך מחר לאמור מה זאת" (שמות יג, יד) -  "זה תינוק טפש שאינו יודע להעמיק שאלתו וסותם ושואל מה זאת, ובמקום אחר הוא אומר (דברים ו, כ) מה העדות והחקים והמשפטים וגו', הרי זאת שאלת בן חכם. דברה תורה כנגד ארבעה בנים: רשע, ושאינו יודע לשאול, והשואל דרך סתומה והשואל דרך חכמה". הטיפש הוא זה ששואל, אך בדרך סתומה – סתמית: "מה זאת". שאלה שטחית ללא עומק כלל. החכם הוא זה ששואל דרך חכמה.
 

גם הראי"ה קוק, עולת ראיה ב עמ' רסו- רסז הסביר שנוסח שאלות מה נשתנה הם לאב השואל את בנו שאינו יודע לשאול. הוא אף התייחס לסדר השאלות שבנוסח "מה נשתנה". סדר השאלות היה צריך להיות: הסבה, טיבול, מצה ומרור, כסדר יישומם במהלך הלילה, ולא כפי שמנוסח: מצה, מרור, טיבול, הסבה.
  ולכן כותב כך: 

אך בעזה"י יתברך נראה לי לפרש, כי השאלות האלו מיוסדות על בן שאינו יודע לשאול, כי על החכם והשאר אין צריך לסדר שאלות, כי הם בעצמם ישאלו, ורק על שאינו יודע לשאול, שאתה תפתח לו נסדרו השאלות. 

השאלות נועדו לעורר את הבן שאינו יודע לשאול, שישים לב ויתעורר מעצמו על השינויים המיוחדים שבלילה זה. בתחילה שואל האב את הבן שאלה כללית: "מה נשתנה הלילה הזה מכל הלילות", ומבלי לפרט, מתוך צפיה שהבן יתעורר לשאול. אם לא יתעורר מעצמו שואלו פרט אחד על אכילת מצה שהיא אמנם לא שינוי כ"כ גדול כי גם בשאר ימות השנה אוכלים מצה, אלא עיקר השאלה מדוע אין אוכלים הלילה חמץ. אם לא מתעורר מכך, ישאלו על אכילת מרור שאכילתו במשך השנה פחות שכיחה, ואם עדין לא מתעורר, יצביע האבא על הטיבול קודם הסעודה, ואם עדין לא מתעורר ישאלו שאלה כללית על כל השינויים -שאלת ההסבה. "אך כאשר רואה שאינו מתעורר, אז מגיד לו גם כן כל ההגדה בלי שאלתו מקודם".
 

בתוספתא בפסחים (ליברמן) י, יא מתוארת ההתייחסות של האב לבן כך: 

חייב אדם לעסוק בהלכות הפסח כל הלילה אפלו בינו לבין בנו אפלו בינו לבין עצמו אפילו בינו לבין תלמידו.

בתוספתא אין התייחסות לכל הדו שיח שבין האב לבן, אלא הדגשה על עיסוק משותף בהלכות הפסח. 

שאלות ארבע הבנים מופיעות גם במכילתא דרבי ישמעאל בא - מס' דפסחא בא פרשה יח ד"ה והיה כי, והנוסח שם שונה מהירושלמי.
 זהו הנוסח הנהוג לומר במסגרת ההגדה של פסח, אלא ששם אין התייחסות לשאלה מי שואל את מי את שאלות מה נשתנה כפי שהם במשנה שלפנינו. בירושלמי עולה בברור שדברי המשנה "אם אין דעת בבן אביו מלמדו" הכונה לבן שאינו יודע לשאול, כשהאבא הוא זה ששואל אותו מיד, בהנחה שהאבא יודע להתנסח ויודע גם את סדרן של המצוות בלילה זה.  

3. תלמוד בבלי 

1. היכרא לתינוקות

בתלמוד בבלי בולטות אותן פעולות מגרות שהיו עושים על מנת לעורר את התינוקות שלא לישון על מנת שישאלו, מלבד הפעולות שמובאות מהתוספתא, שענינם הוא לדאוג לכך שהתינוקות יהיו עירניים ולא יישנו.

להלן מספר דוגמאות לפעולות שהיו נוקטים בהם על מנת לעורר את הילדים הקטנים. 

א. חלוקת קליות ואגוזים 
בגמ' פסחים קח ע"ב- קט ע"א:

 תנו רבנן: הכל חייבין בארבעה כוסות הללו, אחד אנשים ואחד נשים, ואחד תינוקות. אמר רבי יהודה: וכי מה תועלת יש לתינוקות ביין? אלא, מחלקין להן קליות ואגוזים בערב פסח כדי שלא ישנו וישאלו. קליות ואגוזין בערב פסח, כדי שלא ישנו, וישאלו. אמרו עליו על רבי עקיבא [טרפון] שהיה מחלק קליות ואגוזין לתינוקות בערב פסח כדי שלא ישנו וישאלו. 

חלוקת הקליות והאגוזים זוהי חלוקת ממתקים לפני האוכל על מנת לעורר את הילדים הקטנים ע"י המשחק בהם.
 לאחר מכן מביאה הגמ' את הברייתא בה דברי ר' אליעזר על חטיפת המצות, והנהגת ר' עקיבא באשר לשינת הילדים בערב החג. למרות הרצף בגמ' בין הפעולות, נראה שיש להבחין ביניהם. דברי ר' אליעזר עוסקים בפתרון הבעיה, כיצד לספר את הסיפור מחד, ומאידך כיצד ובאיזה שלב יש להאכיל את הקטנים מצה שהיא מצות הלילה. זוהי התייחסות ענינית למצוות הלילה - סיפור יציאת מצרים ואכילת המצה. הנהגתו של ר' עקיבא היא בערב החג, דאגה להשכיב את התינוקות לישון. בו בזמן שחלוקת קליות ואגוזים היא לא משהו מהותי ממצות הלילה, אלא אמצעי דרכו משתמשים לעורר את הילדים שלא לישון, ולשאול. השאלה המצופה בעקבות חלוקת קליות ואגוזים, היא לא השאלות המנוסחות שבמשנה "מה נשתנה הלילה הזה מכל הלילות", כי כאמור לעיל הבן אף הגדול יותר, איננו אמור לדעת דבר על נושאים אילו, ובודאי הבן הקטן, התינוק. השאלה שהילד הקטן ישאל עם חלוקת הקליות והאגוזים, היא תמיהה על עצם חלוקתם לפני הסעודה. ידוע לכל ילד שממתקים ומשחקים ניתנים לאחר הסעודה לא לפניה. תמיהה זו תעורר אותו לחשוב שיש משהו ייחודי בלילה זה שלא כמו כל שבת וחג אחר. 

חלוקת קליות ואגוזים לילדים בליל פסח נמצאת גם ירושלמי פסחים י, א: 

תני: צריך הוא אדם לשמח את אשתו ואת בניו ברגל. במה משמחן? ביין. רבי יודה אומר: נשים בראוי להן, וקטנים בראוי להם. נשים בראוי להן, כגון מסנים וצוצלין. וקטנים בראוי להן כגון אגוזין ולוזין. אמרין הוה רבי טרפון עביד כן.
ברייתא זו בירושלמי לא נאמרת בהקשר של פסח, אלא כהדרכה לכל הרגלים כולם. היא גם מופיעה בבלי בפסחים קט ע"א, אם כי שם לא נאמר כיצד יש לשמח קטנים. דברי ר' יהודה שם על חלוקת אגוזים וקליות לקטנים, מוסבים בבבלי בהקשר לליל הסדר בלבד, כדי שישאלו, בו בזמן שבירושלמי זו הנהגה בכל רגל.
  
ב. טיבול ראשון

פסחים קיד ע"ב: "תרי טיבולי למה לי, כי היכא דליהוי היכירא לתינוקות". מנהגם בעבר היה לטבל את מאכלם בשעת הסעודה. אלא שבליל הסדר מביאים לאחר הקידוש ירק ומטבלין אותו, למרות שאין הירק עיקר הסעודה, ויטבלו שוב כשיאכלו את המרור במהלך הסעודה, בעת  שאוכלים את הפת. כך נאמר במשנה בפסחים י, ג: "הביאו לפניו, מטבל בחזרת עד שמגיע לפרפרת הפת". המשנה איננה מבארת מדוע מטבילים ירק מיד לאחר הקידוש. יתכן שעושים כן כדי לאכול דבר מה בתחילת ליל הסדר, מאחר שיש עוד זמן רב עד שיאכלו את עיקר הסעודה. אך דבר זה הוא ייחודי לליל הסדר ולא נמצא בחג אחר או בשבת, ועל כן מעורר הדבר תמיהה אצל הקטנים. כך מפרשים רש"י ורשב"ם בגמ' בפסחים קיד ע"א ד"ה עד שמגיע: "וטיבול ראשון זה כדי שיכיר תינוק וישאל, לפי שאין בני אדם רגילין לאכול ירק לפני הסעודה".
 גם כאן הוא איננו מתעורר לשאול את שאלות מה נשתנה המנוסחות, אלא תמה על מנהג משונה זה, ומתוך כך יתעורר לחשוב שיש ייחודיות בלילה זה.  

ג. עקירת שולחן
בגמ' פסחים קטו ע"ב: 

אמר רב שימי בר אשי: מצה לפני כל אחד ואחד, מרור לפני כל אחד ואחד, וחרוסת לפני כל אחד ואחד, ואין עוקרין את השלחן אלא לפני מי שאומר הגדה. רב הונא אומר: כולהו נמי לפני מי שאומר הגדה. והלכתא כרב הונא. למה עוקרין את השולחן? אמרי דבי רבי ינאי: כדי שיכירו תינוקות וישאלו. אביי הוה יתיב קמיה דרבה, חזא דקא מדלי תכא מקמיה. אמר להו: עדיין לא קא אכלינן, אתו קא מעקרי תכא מיקמן? אמר ליה רבה: פטרתן מלומר מה נשתנה. 

מנהג עקירת השולחן מלפני עורך הסדר- מי שאומר את ההגדה, נועד אף הוא להתמיה את התינוקות, שהרי מניחים את האוכל על השולחן על מנת לאכלו, וכשמגיע זמן האכילה לוקחים את השולחן.
 גם כאן, ילד קטן, חכם ופקח, יתעורר לדבר מדוע עוקרים את השולחן או את הקערה. תמיהה זו תגרום לו לחוש שישנם דברים ייחודיים בלילה זה. הריטב"א בהלכות סדר ההגדה עמ' י- יא, מספר: "ומנהג רבינו הגדול הרמב"ן ז"ל כי כשהיו התינוקות בבית, אחר שעשה סדר זה ומסלקין את הקערה, היה אומר לשמש הב ונבריך כי הרבה  אכלנו, כדי שיראו התינוקות וישאלו".  

רבה כאן גם השיב לתמיהת אביי על עקירת השולחן: "פטרתן מלומר מה נשתנה". היה ניתן להסביר שכונתו לומר שתגובתו של אביי על עקירת השולחן הוכיחה שהוא מבין שלילה זה מיוחד, והיא תגובה מספיקה, ואין צורך לעשות שינויים נוספים בלילה זה. "מה נשתנה" כאן אין הכונה שוב לשאלות המנוסחות של המשנה. כאמור הבן בשלב זה לא מכיר את נושאי השאלות. הכונה היא לשאלות "מה נשתנה" הספונטניות שבאות בעקבות השינויים והגרויים המיוחדים בלילה זה. מה נשתנה לילה זה שמחלקים קליות ואגוזים לפני הסעודה, בו בזמן שבשאר הלילות רק בסוף הסעודה? מה נשתנה לילה זה שמטבלים ירק זמן רב לפני הסעודה העיקרית? ומה נשתנה לילה זה שעוקרים את השולחן מלפני מי שאומר את ההגדה? 

יש אם כן שתי משמעויות למושג "מה נשתנה":

1. "מה נשתנה" -שאלות ספונטאניות, חיצוניות ששואלים הבנים בעקבות פעולות חריגות שנעשות בפניהם.  

2. "מה נשתנה", השאלות המנוסחות במשנה אותם שואל האב את בניו, לאחר שהם גילו התענינות במתרחש לפניהם, והשאלות המנוסחות מכוונות וממקדות אותם בשינויים המהותיים והייחודים במצוות ובהנהגות שיש בלילה זה. 

ד. עבד שמודה לאדונו על חירותו
פסחים קטז ע"א:

אמר ליה רב נחמן לדרו עבדיה: עבדא דמפיק ליה מריה לחירות ויהיב ליה כספא ודהבא, מאי בעי למימר ליה? אמר ליה: בעי לאודויי ולשבוחי. אמר ליה: פטרתן מלומר מה נשתנה.
 פתח ואמר עבדים היינו. 

המכנה המשותף של הדוגמאות שהובאו לעיל הם שנעשו פעולות חיצוניות בפני הבנים, מתוך הנחה שפעולות אילו יגרו את הילדים וימשכו את ליבם ואזניהם להקשיב לסיפור יצאת מצרים במלואו. (חלוקת קליות ואגוזים, טיבול ראשון, עקירת השולחן). במקרה שלפנינו לא מדובר על עשית פעולה כלשהי אלא שאלה ישירה של האדון לעבדו, שעוסקת לכאורה במצב אחר. מה צריכה להיות תגובתו - התייחסותו של עבד לאדונו, ששחררו ונתן לו כסף וזהב? תשובת העבד היתה שעליו להודות ולשבח. הנחתו של רב נחמן היא שהעבד הבין את הנמשל, והסיק מעצמו שענינו של לילה מיוחד זה הוא שבח והודאה לה' על שהוציא אותנו מעבודתנו, וניגש לביאורו ולהרחבתו של הנמשל. כך פירש הרשב"ם בד"ה פתח ואמר: "לאחר שאילת הבן, התחיל לומר עבדים היינו, וגומר הגדה בשבח והודאה, כלומר כן עשה לנו הקב"ה (= כמו במשל), שהיינו עבדים והוציאנו משם".  

"לאחר שאילת הבן", גם כאן בנפעל. לאחר שהבן -העבד נשאל. אין כונת הרשב"ם לומר שהבן עצמו שאל, שהרי אם כך היה צריך לכתוב: "לאחר שאלת הבן", ואילו  כאן האדון הוא זה ששאל, לא הבן. 

מה הכונה כאן: "פטרתן מלומר מה נשתנה"? התוס' יסביר שבמקרה כזה שהאב - האדון, הוא היוזם, והוא זה שפתח  ושאל שאלה, כמו ששואלים בן שאינו יודע לשאול,  על אף שהשאלה היא לא משאלות "מה נשתנה" המנוסחות במשנה, הוא יהיה פטור מלשאול את השאלות המנוסחות שבמשנה. 

אכן שאלות "מה נשתנה" המנוסחות במשנה, לא נאמרו תמיד באותו נוסח. כשאכלו קרבן פסח שאלו על הצלי, אך לא שאלו את שאלת המסובין, ואילו כיום לאחר החורבן נשמטה שאלת הקרבן צלי, ובמקומה שאלת המסובין. בתלמוד ירושלמי י, ג שואל בר קפרא את שאלת הטיבול באופן שונה: "שבכל הלילות אנו מטבילין אותו עם הפת, וכאן אנו מטבילין אותו בפני עצמו". 

2. "וכאן הבן שואל":  מה פשר השינויים?

במשנה בפסחים קטז ע"א: 

מזגו לו כוס שני, וכאן (וכן) הבן שואל. ואם אין דעת בבן אביו מלמדו מה נשתנה הלילה הזה וכו'.

מה הבן שואל עם מזיגת הכוס השני? לעיל בהסברת שיטת ארץ ישראל, הבאנו את דברי הירושלמי פסחים י, ד, המפרש את המשנה, שכאן בנקודה זו, שואלים שלושת הבנים- החכם, הרשע והטפש, את שאלותיהם, ואילו זה שאינו יודע לשאול, "את פתח לו תחילה" וזו כונת המשנה, אם אין דעת בבן אביו שואלו. 

בתלמוד בבלי לא מופיע כלל ענינם של ארבעת הבנים ושאלותיהם. מה אם כן שואל הבן, בנקודה זו: "וכאן הבן שואל"?      

 רש"י והרשב"ם (בפירוש א'): "כאן במזיגת כוס שני הבן שואל את אביו אם הוא חכם, מה נשתנה עכשיו שמוזגים כוס שני קודם אכילה". הרשב"ם מפרש פירוש נוסף: "ורבינו קבל מרבו ר' יעקב בן יקר וכן הבן שואל. כמו כן בנות צלפחד דוברות. כלומר דין הוא שיהא הבן שואל במזיגת כוס שני מה נשתנה".

לפירוש א', מדובר גם כן על שאלה ספונטאנית ששואל הבן אם הוא חכם להבחין בכך, מה פשר מזיגת הכוס השני. בכל שבת וחג מקדשים על כוס אחת, ואילו כאן מוזגים כוס שני. כידוע, מלבד כוס זו יש עוד שני כוסות ובסך הכל ארבע כוסות. הוא שואל כעת על הכוס השני אותו הוא רואה שמוזגים. עדין לא ידוע לו דבר, על ריבוי הכוסות בלילה זה. 

להסבר זה, פעולה זו של מזיגת הכוס השני שונה מהפעולות האחרות שנעשו בלילה זה על מנת להתמיה את הבנים. כאמור, חלוקת קליות ואגוזים, טיבול ראשון לפני הסעודה העיקרית, עקירת השולחן, הם באמת לא ענינים מהותיים, ועושים אותם על מנת לגרות וליצור ענין אצל הבנים. אך מזיגת כוס שני היא מילוי אחר תקנת חכמים לשתות ארבע כוסות בלילה זה. היא באמת לא נועדה לגרות וליצור ענין, אך  בכל זאת גם בנקודה זו ניתן לעוררם. 

לפירוש ב' הגירסה היא: "וכן הבן שואל". בנקודה זו שואל הבן הקטן את אביו את כל התמיהות שהצטברו לו עד כאן, ולאו דוקא באשר למזיגת הכוס השני. ואם מדובר בבנים גדולים כאן הם שואלים את השאלות שלהם כל אחד לפי ענינו ורמתו, ואם הם לא שואלים בבחינת מי שאינו יודע לשאול, האב הוא זה ששואל. 

ג. שיטות בראשונים – שינויים ושאלות מה נשתנה
מדברינו עד כאן עולה, שעל פי הפרשנות בבבלי, יש לעשות שינויים רבים בלילה זה, על מנת לעורר  את הילדים שיתמהו על פשר השינויים הללו, שהם לא מהותיים באשר למצות המרכזיות שבלילה זה. מה מוטל על האב לעשות לאחר יצירת ההתעניינות הראשונית אצל הבנים? בענין זה מצינו שלוש תפיסות בראשונים: 

1. על האב להצביע על השינויים המהותיים שיש בלילה זה וכפי שהם מנוסחות במשנת "מה נשתנה", ולאחר מכן יתחיל בסיפור יציאת מצרים. 

2. אין צורך שהאב יחזור וישאל את שאלות "מה נשתנה המנוסחות" אלא יפתח מיד בהגדה עצמה - עבדים היינו.

3. על האב ללמד את בנו אח"כ את שאלות "מה נשתנה" המנוסחות, כדי שהבן יחזור וישאל שוב את השאלות המנוסחות. 

נרחיב בהסברת דברי הראשונים בזה.

1. הבן תמה על המתרחש, האב ממקדו בשאלות "מה נשתנה" המנוסחות

מבנה זה נמצא אצל כבר אצל הגאונים וכן אצל מספר ראשונים, ונתמקד בעיקר בשיטת הרמב"ם כמייצג דעה זו. הרמב"ם עוסק בהלכות ליל הסדר בהלכות חמץ ומצה פרק ז –ח. בפרק ז כותב הרמב"ם את העקרונות המרכיבים את מבנה ליל הסדר, ובפרק ח כותב הרמב"ם את סדר עשיית המצוות בליל הסדר: "סדור עשיית מצוות אלו בליל חמשה עשר כך הוא" (שם הלכה א), בזמן הבית ובזמן הזה לאחר החורבן. הרמב"ם איננו מבחין בשני הפרקים הללו,  בין פעולות הנעשות לילדים קטנים- תינוקות או לגדולים. באשר לשינוים בלילה זה כותב הרמב"ם בהל' חמץ ומצה ז, ג כך:

וצריך לעשות שינוי בלילה הזה כדי שיראו הבנים וישאלו ויאמרו, מה נשתנה הלילה הזה מכל הלילות, עד שישיב להם כך וכך היה. וכיצד משנה? מחלק להם קליות ואגוזים, ועוקרים השולחן מלפניהם קודם שיאכלו, וחוטפין מצה זה מיד זה, וכיוצא בדברים האלו.

הרמב"ם כאן מתכוון אף הוא לשאלות "מה נשתנה" הספונטאניות, היזומות בפני הבנים, בעקבות השינויים והגרויים החיצונים שנעשו בפניהם. הרמב"ם ציין מספר דוגמאות שהובאו בגמ', כגון חלוקת קליות ואגוזים או עקירת השולחן, והוסיף עוד שדוגמאות אילו לא מחייבות בדוקא, אלא כל שינוי מעורר ומגרה הוא רצוי. 

הרמב"ם ציין במסגרת השינוים גם את מנהג חטיפת המצות. כאמור לעיל מנהג זה נזכר בתוספתא פסחים י, ט, ומטרתו לגרום לכך שהתינוקות לא ישנו. כך אכן משיג הראב"ד על הרמב"ם שם: 
חוטפין מצה - א"א פירוש אחר ממהרין לאכול כדי שלא ישנו". רבנו מנוח טוען שלשון התוספתא היא: "חוטפין מצה מתינוקות כדי שישאלו ולא ישנו... ולשון התוספתא זה מוכיח פירוש הרב, והוא עיקר. לפי שיש בו שתי הערות. הערת השינה כדי שיגמרו את ההלל, ואידך הערה לשאול. 
לפיו, התוספתא מצביעה על שתי מטרות. הימנעות משינה כדי שישאלו. אמנם כן, לעיל ציינו שגם רבנו חננאל גורס כך בתוספתא: שלא ישנו וישאלו", ויתכן שנוסחה כזו עמדה גם בפני הרמב"ם. לא רק זאת, הרמב"ם לא כתב כפי שכתוב בתוספתא: "חוטפין מצה מתינוקות", אלא כתב: "וחוטפין מצה זה מיד זה". דהינו חטיפת מצה זה מזה וחוזר חלילה, ואין הכונה לחטיפת מצה במובן של סילוק הקערה או אכילה מהירה כדי שלא ישנו.  ובכלל הרמב"ם לא הזכיר דבר באשר לכך שיש לעשות פעולות שיגרמו לכך שהילדים לא ישנו. הרמב"ם פירש שחטיפת המצה היא עצמה גם שינוי לא מהותי ועניני אך הוא מגרה ומעורר ענין, שהרי בדרך כלל המסובים לא חוטפים את המאכל זה מזה. 

הרמב"ם ממשיך בהלכה זו כך: 

אין לו בן אשתו שואלתו, אין לו אשה שואלין זה את זה מה נשתנה הלילה הזה, ואפילו היו כולן חכמים, היה לבדו שואל לעצמו מה נשתנה הלילה הזה.

הרמב"ם מדגיש שהצורך להתמיה את הנוכחים הוא הכרחי, כדי שיבינו שלילה זה הוא שונה ואחר. גם כאן אין הרמב"ם מתכוין לשאלות המנוסחות של "מה נשתנה" שבמשנה, אלא שאלות "מה נשתנה" הספונטאניות והיזומות. הכל צריכים להביע את תמיהתם, כדי לעורר ענין אצל כולם באשר לייחודו של לילה זה.  זאת על פי דבריו בפרק הבא, שם הרמב"ם עוסק בסדר הדברים בליל הסדר. כך כותב הרמב"ם בהלכות חמץ ומצה ח, ב: 

מתחיל ומברך בורא פרי האדמה ולוקח ירק ומטבל אותו בחרוסת…ואחר כך עוקרין השולחן מלפני קורא ההגדה לבדו, ומוזגין הכוס השני וכאן הבן שואל. ואומר הקורא: מה נשתנה הלילה הזה מכל הלילות? שבכל הלילות אין אנו מטבילין אפילו פעם אחת והלילה הזה שתי פעמים. שבכל הלילות אנו אוכלין חמץ ומצה והלילה הזה כולו מצה. שבכל הלילות אנו אוכלין בשר צלי שלוק ומבושל והלילה הזה כולו צלי. שבכל הלילות אנו אוכלין שאר ירקות והלילה הזה מרורים. שבכל הלילות אנו אוכלין בין יושבין בין מסובין והלילה הזה כולנו מסובין.

"וכאן הבן שואל"- בנקודת הזמן הזה, בעת מזיגת הכוס השני, ולאחר עקירת השולחן, אז מביעים הבנים והמסובים כולם כולל החכמים שבהם, את תמיהתם על השינויים. לאחר זאת, כותב הרמב"ם: "ואומר הקורא מה נשתנה הלילה הזה מכל הלילות שבכל הלילות" וכו'- נוסח "מה נשתנה" שבמשנה. הקורא - עורך הסדר - האבא, הוא זה שאומר את נוסח שאלות מה נשתנה שבמשנה. כאמור לעיל, הבנים לא אמורים לדעת את נושאי השאלות של "מה נשתנה" שבמשנה, ותפקידו של האבא הוא להצביע בתחילת הסדר על השינויים המהותיים והעניניים שיש במצוות לילה זה. גם בנוסח ההגדה של הרמב"ם, שבסוף הלכות חמץ ומצה משמע שהקורא הוא זה ששואל: 

נוסח ההגדה שנהגו בה ישראל בזמן הגלות כך הוא: מתחיל על כוס שני, ואומר: בבהילו יצאנו ממצרים הא לחמא עניא דאכלו אבהתנא בארעא דמצרים... מה נשתנה הלילה הזה מכל הלילות, שבכל הלילות אין אנו מטבילין אפילו פעם אחת והלילה הזה שתי פעמים, וכו'

בדרך זו ניתן גם להבין התוס' בפסחים קיד ע"ב ד"ה כדי, המסביר את תגובת רבה: "פטרתן מלומר מה נשתנה", לתמיהת אביי על עקירת השולחן:        

כדי שיכיר התינוק וישאל - כלומר ומתוך כך יבא לישאל (= הבן), בשאר דברים. אבל במה ששאל (=הבן) למה אנו עוקרין השלחן, לא יפטר (=האבא) ממה נשתנה (=שבנוסח המשנה).  וההיא דאביי לא פי' הגמ' אלא תחלת שאילתו.

"ומתוך כך יבא לישאל (= הבן) בשאר דברים" המילה ישאל היא הכונה בנפעל. התינוק יראה שינויים וישאל עליהם, ומתוך כך יבוא להשאל ע"י אביו את השאלות הקבועות. אין כונת התוס' שהתינוק עצמו יבוא לשאול, מפני שהיה צריך לגרוס "יבוא לשאול" ולא "יבוא לישאל".
 כך נפרש את המשך דברי התוספות: "אבל במה ששאל למה אנו עוקרין השלחן, לא יפטר ממה נשתנה". כונתו לומר, שבמה ששאל הבן למה עוקרים השולחן, לא יפטר האבא מלשאול אותו את השאלות הקבועות והמנוסחות.

"וההיא דאביי לא פירשה הגמ' אלא תחילת שאילתו". מי שהמשיך לשאול היה רבה, שאמר את הנוסח הקבוע של השאלות. את דברי רבה: "פטרתן מלומר מה נשתנה" נפרש, שבעקבות שאלת אביי, היה פטור רבה לפתוח בכותרת המנוסחת "מה נשתנה" וכו', אלא רבה שאל מיד את אביי את השאלות הקבועות. אפשרות אחרת להסביר היא ש"פטרתן מלומר מה נשתנה" הכונה שאין צורך להתמיה בשינויים נוספים, אך על האבא לשאול את שאלות "מה נשתנה" המנוסחות.
  

היות עורך הסדר אומר את קושיות מה נשתנה מופיע במקורות רבים. כך אצל הגאונים, ואצל ראשונים רבים.

2. הבן תמה על המתרחש, והאב קורא בהגדה ואיננו שואל  שאלות "מה נשתנה" המנוסחות

לעיל הוזכר מנהג עקירת השולחן שנועד להתמיה את הבנים, וסופר על אביי שהגיב על עקירת השולחן: "אמר להו: עדיין לא קא אכלינן, אתו קא מעקרי תכא מיקמן? אמר ליה רבה: פטרתן מלומר מה נשתנה" (פסחים קטו ע"ב). מהרשב"ם שם עולה, שבמקרים כאלה בהם הבן מתעורר לשאול שאלות על המתרחש, גם אם הם לא שאלות מהותיות, אין האב צריך לשאול את שאלות מה נשתנה המנוסחות, אלא פותח ישירות בתשובות – בהגדה. בן כזה נחשב לבן חכם, ושאלה מסוג זה מלמדת על כך שהוא קלט שלילה זה הוא חריג, אחר, ולכן ניתן לגשת ישירות לענין מבלי להתמקד בשלב זה בשינויים המהותיים והייחודיים שיש בלילה זה. כך כתב הרשב"ם: 

פטרתן מלומר מה נשתנה- דתניא לקמן (קטז ע"א), חכם בנו, שואלו. ואם לאו, שואל הוא לעצמו. וכיון ששאלו לנו (=הבן) מה נשתנה (=שעוקרים את השולחן), אין אנו (=האב) צריכין לומר מה נשתנה (=שבנוסח המשנה), אלא להשיב על דבריו, לפי שנשתעבדו במצרים אנו עושין כל הדברים הללו.
 

בהמשך ההגדה, יענו תשובות ישירות גם לחלק מקושיות מה נשתנה. מצה על שום מה, מרור על שום מה, פסח על שום מה.

הריטב"א, הלכות סדר ההגדה, עמ' יא, כותב כך: 

וחייב אדם לספר בלילה זה לנשים ולתינוקות ולכל בני החבורה, בענין יציאת מצרים. ואם אינו יודע, אומר מה נשתנה וסדר  ההגדה. ושמעתי כי הראב"ד ז"ל היה נוהג לדרוש פסוק אחד מענין יציאת מצרים, קדם שיפתח מה נשתנה. 
מדבריו עולה שכל ההגדה המנוסחת, ולא רק שאלות מה נשתנה, נאמרות רק כשהאבא איננו יודע לספר בצורה ספונטאנית את סיפור יציאת מצרים.  הראב"ד היה מספר גם מעצמו לפני שהיה קורא מההגדה המנוסחת, כולל את שאלת מה נשתנה. יתכן שבכך הם רצו לנהוג כפי שהיו נוהגים בזמן הבית לפני שנתנסחה ההגדה כפי שהיא מוכרת לנו היום.

מכל מקום, כדרכו של הרשב"ם וכהבנתו של המהרי"ל פסק גם בשולחן ערוך אורח חיים סימן תעג

סעיף ז:

 מוזגין לו מיד כוס שני, כדי שישאלו התינוקות למה שותים כוס שני קודם סעודה. ואם אין חכמה בבן, אביו מלמדו. אם אין לו בן, אשתו שואלתו; ואם לאו, הוא שואל את עצמו. ואפילו תלמידי חכמים שואלים זה לזה: מה נשתנה וכו' (וכשהבן או האשה שואלת, אין צריך לומר: מה נשתנה, אלא מתחיל עבדים) (מהרי"ל). 

3. הבן תמה על המתרחש, והאב מלמד את הבן  את שאלות "מה נשתנה" המנוסחות

יש ראשונים הסוברים  שהבן הוא זה ששואל גם את קושיות מה נשתנה שבמשנה ע"פ הכוונתו של האב. במשנה בפסחים י, ג נאמר: 

הביאו לפניו מטבל בחזרת עד שמגיע לפרפרת הפת. הביאו לפניו מצה וחזרת וחרוסת ושני תבשילין. …ובמקדש היו מביאים לפניו גופו של פסח. 

מדוע נאמר פעמיים במשנה והביאו – "והביאו לפניו" (=ירקות), "הביאו לפניו מצה"? משיב על כך התוס' בפסחים קיד ע"א ד"ה הביאו: 

הביאו לפניו מצה - לפי שעקרו השלחן לפני מי שאומר הגדה ועושה הסדר, קתני הביאו לפניו מצה. ועקירת שלחן היא כדי שישאל הבן, ואביו עונה לו עדיין יביאו שלחן לעשות טיבול שני. והבן ישאל למה אנו מטבילין שתי פעמים? ומיד כשעוקרין מחזירין לפניו והמצה והמרור עליו שהרי צריך לומר בהגדה מצה זו מרור זה וכדאמר (לעיל לו. ולקמן דף קטו:) לחם עוני שעונין עליו דברים הרבה.

לפי התוס', עורך הסדר הוא זה שמספר – מעדכן את הבן שיש עוד טיבול שני, ועל כך שואל הבן מדוע מטבלים בלילה זה פעמיים? יתכן עוד שהחזרה המיידית של המצה והמרור לשולחן הסדר, ובזמן המקדש גופו של פסח, מעוררת גם את השאלות האחרות מדוע מצה דוקא ולא חמץ ומצה כמו כל לילה? מדוע דוקא מרור ולא שאר ירקות? מדוע בשר צלי ולא נא ומבושל? בדרך זו ניתן גם להבין את התוס' בפסחים קטו ע"ב ד"ה כדי, המסביר את תגובת רבה: "פטרתן מלומר מה נשתנה", לתמיהת אביי על עקירת השולחן:        

כדי שיכיר התינוק וישאל - כלומר ומתוך כך יבא לישאל (= הבן), בשאר דברים. אבל במה ששאל (=הבן) למה אנו עוקרין השלחן, לא יפטר (=הבן) ממה נשתנה (=שבנוסח המשנה).

כך כתב גם המאירי בפסחים קטז ע"א: 

ואע"פ שתחילת השאלה בעקירת השולחן, הוא מוסיף בשאלות לו שבכל הלילות אנו אוכלים חמץ וכו'.  

פרשנות זו למהלך הסדר, מסבירה איך בכל זאת ידע הבן לשאול את קושיות מה נשתנה האחרות. יש מהאחרונים הסוברים שדברי המשנה: "אם אין דעת בבן אביו מלמדו לשאול מה נשתנה", הכונה שהאב ילמד את הבן את שאלות "מה נשתנה" המנוסחות, והבן יחזור עליהם אח"כ בפני האבא.
 

יתכן שפרשנויות אלו הם הבסיס למנהגנו כיום שהבנים הם אלה ששואלים את קושיות מה נשתנה ולא עורך הסדר כפי שמצאנו בראשונים אחרים. הילדים משננים ולומדים את נוסח מה נשתנה לפני החג, ואומרים אותו בליל הסדר.
 

 מו"ר הרב צבי יהודה קוק, הסביר שדעות אלה חולקות בעצם בשאלה כיצד יש לראות את שאלות "מה נשתנה" המנוסחות. הסוברים שהאב צריך לשאול את שאלות "מה נשתנה" המנוסחות גם לאחר שהבן שאל את השאלות הספונטאניות, לפיהם: "סדר שאלות מה נשתנה שייך הוא מתיקון חכמים או מפירוש דברי סופרים, לעיקר מצות ההגדה, בהתבוננות עיקרי המצוות הנהוגות אז". הסוברים שאין לשאול את שאלות "מה נשתנה" המנוסחות, לאחר שהבן שאל את השאלות הספונטאניות,  לפיהם: "סדר שאלות מה נשתנה אינו אלא הכנה להולא מכלל חיובה בעצמו".
  
ד. שאלת הבנים- בגלות ובארץ ישראל

לפי דברינו אלה, בבבל יש צורך לעורר ולגרות את הבנים ע"י עשיית פעולות חיצוניות, שיתמיהו אותם, ויעוררו אותם לשאול מה פשר אותם פעולות חיצוניות בלילה זה - טיבול ראשון, כוס שני חלוקת קליות ואגוזים וכד', ומתוך כך יוכל עורך הסדר למקד את התעניינותם בשאלות המהותיות של לילה זה, בפתיחת חלק המגיד שבליל הסדר, או שילמדם לשאול את השאלות המהותיות בעצמם. אפשרות נוספת היא שניתן להסתפק בשאלות המתמיהות שהם ישאלו בעקבות הגרויים החיצוניים, ללא אמירת שאלות "מה נשתנה" המנוסחות. דברי המשנה "אם אין דעת בבן אביו מלמדו", תתפרש בבבל, כמתייחסת לכל הבנים. כולם הם בבחינת שאינם יודעים לשאול במובן זה שהם אינם יודעים למקד את הנקודות המהותיות שיש בלילה זה. 

לעומת זאת בארץ ישראל הבנים שואלים מיד את השאלות המהותיות והענייניות כל אחד לפי דרכו. הבן שאינו יודע לשאול, מכניסים אותו מיד לענינים "את פתח לו תחילה". אין צורך להמתין, אלא מיד מציבים בפניו את הענינים המיוחדים שיש בלילה זה. הבנים האחרים שיודעים לשאול, שואלים כל אחד לפי דרכו על מהותו של לילה זה, מבלי להתמקד בפרטי  השינויים. "מה העבודה הזאת לכם" "מה זאת" וכד'. אין צורך לעורר ולגרות אותם בפעולות חיצוניות, על מנת שהם יתעניינו בסיפור יציאת מצרים. גם אם טובלים לפני האוכל, זהו לשם אכילת דבר מה, ולא על מנת להתמיהם. אין צורך לחלק להם קליות ואגוזים, ואין צורך להתמיהם במזיגת כוס שני. הם מתמקדים ישירות בענין המרכזי של לילה זה. גם את זה שלא יודע לשאול, מכניסים מיד ללב הענין, ומציבים בפניו את הנושאים המרכזיים של הלילה. 

גם בהקשר זה של שאלות הבנים בליל הסדר בולט ההבדל שבין הצגת שאלות הבנים והתשובות הניתנות להם, לפי הכתוב בתלמוד הירושלמי לבין נוסח המכילתא, הנוסח המופיע בהגדה של פסח, בעיקר ביחס לשנים מבין הארבעה בנים- החכם והטיפש (התם). 

כך הוא נוסח הירושלמי בפסחים י, ד:
בן חכם מהו אומ': מה העדות והחקים והמשפטי' אשר צוה ה' אלהינו אותנו? אף אתה אמור לו בחוזק יד הוציאנו ה' ממצרים מבית עבדים.

טיפש מהו אומר: מה זאת? אף את למדו הילכות הפסח שאין מפטירין אחר הפסח אפיקימון שלא יהא עומד מחבורה זו ונכנס לחבורה אחרת

 כך הוא נוסח המכילתא דרבי ישמעאל בא - מס' דפסחא בא פרשה יח ד"ה והיה כי, וכפי שהיא בהגדה של פסח: 

חכם מה הוא אומר מה העדות והחוקים והמשפטים אשר צוה ה' אלהינו אותנו? אף אתה פתח לו בהלכות הפסח אין מפטירין אחר הפסח אפיקומן. 

תם מה הוא אומר מה זאת? ואמרת אליו בחוזק יד הוציאנו ה' ממצרים מבית עבדים. 
בולט לעין שהשאלות זהות, אך התם שבמכילתא נקרא טיפש בירושלמי. לא רק זאת התשובות לאותם השאלות הפוכות. התשובה לחכם בירושלמי היא התשובה לתם שבמכילתא, והתשובה לטיפש שבירושלמי היא התשובה לחכם שבמכילתא.

הרב ישעיהו הלוי הורוביץ, השל"ה, פסחים (אותיות שס-שסה), מסביר את פשר ההבדלים הללו, ולפיו ההבדל נעוץ בכך ברמת העיון והעיסוק בנגלה ובנסתר שבתורה. "החכם שבארץ ישראל הוא תם בבבל בעיון פלפולו, והחכם שבחוץ לארץ הוא תם (טפש) בארץ ישראל בענין השגת הסודות".
 השל"ה מאריך להסביר את ההבדלים הללו. מדבריו נוכל ללמוד, שיכולת ההבנה העמוקה את ענינו ומהותו של ליל הסדר וסיפור יציאת מצרים, גבוהה ופנימית יותר בארץ ישראל מאשר בבבל. בארץ ישראל אין צורך ליזום גרויים חיצוניים שיתמיהו את הבנים לשאול על טיבם ופשרם של הגרויים הללו, ומתוך כך יהיה ניתן אולי למקדם בעיקרו של הלילה. בארץ ישראל הבנים שואלים איש איש על פי סגנונו ורמתו- חכם רשע וטיפש באופן ישיר את השאלות. לשאינו יודע לשאול יציגו בצורה ישירה את השאלות המרכזיות של לילה זה. בבבל יכולת התפיסה וההבנה בענינו של לילה פחותה, ולכן יש צורך ביצירת גרוים, שיעוררו לשאול על עצם הגרויים, ומתוך כך נוכל אולי למקדם בנקודות המרכזיות של לילה זה.

בתלמוד בבלי לא מצינו את שאלות ארבעת הבנים. לא רק זאת, עורך ההגדה מביא בהגדה את נוסח המכילתא ולא את הירושלמי. את ההגדה של פסח שבידינו הגדיר הרמב"ם כך: "נוסח ההגדה שנהגו בה ישראל בזמן הגלות כך הוא" (רמב"ם הגדה של פסח). ההגדה עוצבה לאחר החורבן ועיצובה העיקרי נערך אח"כ בבבל, ויש המאחרים זאת עד תקופת הגאונים. 

לכאורה היה צריך לשלב את שאלות ארבעת הבנים לאחר מזיגת הכוס השני, לפני קושיות מה נשתנה המנוסחות. ואילו עורך ההגדה שילב את שאלות הבנים, בשלב מאוחר הרבה יותר מאשר מזיגת הכוס השני. לאחר שאלות מה נשתנה, עבדים היינו, ולאחר סיפור החכמים בבני ברק. אין זאת אלא שנוסח שאלות ארבעת הבנים שבמכילתא הוא במסגרת ההקדמה לסיפור המרכזי של מצות "המגיד", ואין הם שאלות ממשיות שהבנים שואלים. הם נועדו ללמד את האב שיתייחס לכל בן באופן המתאים. 

במסגרת מצות "המגיד" יש בתחילה מעין הקדמה, המלמדת איך יש לקיים את מצות סיפור יציאת מצרים, מלאחר הצגת שאלות "מה נשתנה" המנוסחות, עד בתחילה עובדי עבודה זרה היו אבותינו.
  בסיפור החכמים בבני ברק לא נאמר מה הם דיברו במשך הלילה. מה שלמדים הוא את העקרונות. שאפילו כולם חכמים וכולם נבונים צריך לספר סיפור יציאת מצרים, ולא רק זאת אלא שכל המרבה לספר הרי זה משובח, אפילו עד הבוקר. כך גם מארבעת הבנים. התשובות הם קצרות ועקרוניות ולא מקיפות. כאמור הם באו רק ללמד את שסיפור ההגדה צריך להיות מסופר לפי דעתו של הבן, והם אינם שאלות ספיצפיות שהבנים שואלים.  

על פי דברים אילו ניתן להבין מדוע עורך ההגדה בחר לשלב את שאלות ארבעה הבנים שבנוסח המכילתא ולא את נוסח הירושלמי. נוסח הירושלמי אילו הם שאלות ממשיות שהבנים שואלים בפועל, ומיקום השאלות צריך להיות כדברי המשנה בפסחים י, ד: "מזגו לו כוס שני וכאן הבן שואל". בהגדה הארץ ישראלית, או בזו שבזמן המקדש, היה מקום לקבוע את שאלות הבנים מיד עם מזיגת כוס שני כדברי המשנה. אך מאחר שבפועל בבבל לא שאלו הבנים את השאלות הללו, הפכו להיות שאלות ותשובות אילו, הדרכות לאבות כיצד יש להשיב. על פי אופיין של שאלות הבנים, כך  יש להשיב לכל אחד בדרכו שלו.  

יכולתם של בני ארץ ישראל להתמקד בלב הענין, נובעת מכישורם לתפוס ולהשיג את התורה ומצוותיה במבט כולל, ובדבריהם הם מכוונים לעצם ענינו של לילה זה. "השכל הכללי המואר בקדושה פנימית מאוירא דארץ ישראל, הוא מקיף ועומד למעלה מכל הגבלות הענינים". (הראי"ה קוק, אורות התורה, פרק יג, ו). "אוירא דארץ ישראל נותן הארה בנשמה להשכיל את היסוד של העולם המאוחד. בארץ ישראל יונקים מאור החכמה הישראלית, ממהות החיים הרוחניים המיוחדים לישראל, מהשקפת העולם והחיים הישראליים, שהיא ביסודה ההתגברות של העולם המאוחד על העולם המפורד" (הראי"ה קוק, אורות הקודש, ב עמ' תכג). 

אף אותו בן רשע שבירושלמי ששואל בעזות ובחריפות, שואל מפני שהוא חפץ בתשובה כוללת ומקיפה על פשרה של העבודה הזאת. הוא נמצא במצב רוחני שכזה בו  יש אצלו "נטיה חזקה להשכיל ולהיטיב, והכרה פנימית בהרבה נתיבות ודרכים של אורחות החיים, אע"פ שהם אינם לגמרי משוכללים…ודור בעל רוח גדול חפץ ומוכרח לחפוץ, בכל מקום שהוא פונה לשמוע דברים גדולים"  (הראי"ה קוק, "מאמר הדור", עקבי הצאן עמ' קי). וכאן בארץ ישראל, כשמתקיים דו שיח של אב ובן, הדבר אפשרי. "התחיה של: והשיב לב אבות אל בנים ולב בנים אל אבותם (ע"פ מלאכי ג, כד), אי אפשר להיות כי אם דוקא על ידי אוירא דארץ ישראל". (שם עמ' קיא). 

בני בבל, ובני חוץ לארץ בכלל, תפיסתם את התורה ומצוותיה היא פחותה, והתעסקותה היא בפרטים. נדרשים הכנות רבות, שינויים וגירויים רבים, וגם אז הם קולטים רק את השינויים שהם חיצוניים במהותם ביחס למצוות המרכזיות והעיקריות שבלילה זה. "אין שלום רוחני יכול להתפתח שם על אדמה טמאה. 'לחמם בדאגה יאכלו, ומימיהם בשממון וברגזה ישתו' (ע"פ יחזקאל יב, יח- יט), האויר שם מחניק, חניקה רוחנית, ביחש אל אורה ותקוה כללית, ולכן החיים הרוחניים שם לא יוכלו להיות מקוריים". נדרש מאמץ גדול מהאב להכניסם ללב העניין, ליצור התעניינות אצלם.

סיכום

ישנן ההבדלים שבין המקורות הארץ ישראלים, לבין התלמוד בבלי ופרשניו בדבר יצירת ההתעניינות אצל הבנים השואלים בארץ ישראל ובחו"ל. בארץ ישראל, הדו שיח שבין האב לבניו בליל הסדר, הוא על ענינו של הלילה, ועיסוק מידי במצוות ובהנהגות של לילה זה. בבבל יש צורך לעורר ולגרות את הבנים שיתעניינו במתרחש ע"י מעשים חיצוניים ולא מהותיים למצוות הלילה והנהגותיו. גם אז שאלותיהם לא נוגעות בנקודות העיקריות. שאלות ארבעת הבנים הם אינם שאלות שהבנים שואלים בפועל, אלא תיאור היפוטטי של בנים בעלי אופי ורמה רוחנית שונה, ודבריהם משולבים במבוא לעיקר חלק "המגיד", על מנת להדריך את האב כיצד ללמד ולספר את סיפור יציאת מצרים לבניו.  
�  בסיכומם, ראה: בירור הלכה, פסחים עמ' רנא; אוצר מפרשי התלמוד, פסחים חלק ד עמ' תלב. 


�  ראשונים נוספים גורסים בתוספתא: "שלא ישנו", ללא התוספת: "וישאלו". רש"י בפסחים נ ע"א  ד"ה שלא; רי"ף  (כג ע"ב ברי"ף); רא"ש פסחים פרק י סימן כב; מרדכי פסחים קט ע"א, ועוד.  


� יתכן שמכאן המקור למנהגנו כיום שהקטנים "גונבים" את האפיקומן, וזה הוא שמחזיק אותם עירניים. ראה שו"ע או"ח סימן תעב בחק יעקב ס"ק ב; הרב יקותיאל כהן, הגדת הגאונים והרמב"ם, עמ' מו, אם כי מציין שאין נוהגים בכך בחסידות בעלז, וכן אינו במנהגי תימן וחלק מהספרדים. ראה עוד: הרב חיים דוד הלוי, שו"ת עשה לך רב, חלק ו עמ' קיא - קיז, חלק ח עמ' פב - פד, בשם ר' חיים מבריסק אצלו לא נהגו לגנוב אפיקומן, מאחר שדינו כקרבן מדרבנן, וצריך שמירה בקדשים, וקטן לאו בר שמירה הוא. 


�  על כך שבתלמוד הירושלמי אין את המושג: "היכרא לתינוקות", עמד בהרחבה גם: שמא יהודה פרידמן, תוספתא עתיקתא- מסכת פסח ראשון, רמת גן תשס"ג, עמ' 446-435. ראה עוד: הרב מרדכי ברויאר, "היכרא לתינוקות", פרקי מועדות, חלק א עמ' 192-171. 





� המנגינה הידועה של "מה נשתנה" מטעה ומבלבלת. יש החושבים שהקושיה מסתיימת בכל פעם לאחר המשפט: "שבכל הלילות אנו עושים כך וכך?". והתשובה היא: "הלילה הזה (הלילה הזה)…אנו עושים אחרת". ואין זה נכון. אילו הם ארבע קושיות ללא תשובות כלל, שענינם מדוע בכל הלילות אנו עושים כך וכך, ובלילה זה אנו עושים אחרת? אגב, מנגינה זו חוברה ע"י אפרים אביאלה, כחלק מהאוטוריטה "חג החרות" שחוברה בשנת תרצ"ו, ובוצעה פעם אחת בלבד. (ע"פ עקיבא צימרמן, "גילגולו של ניגון 'מה נשתנה' ומקורותיו", מוןסף הצופה- סופרים וספרים, ערב פסח תשס"ה, עמ' 13.  


� על שאלת הטיפש בירושלמי, ראה: שאול ליברמן, הירושלמי כפשוטו, עמ' 522-521.


� לקמן בהע' 18-15 ציינו מקורות מהגאונים והראשונים המבינים אף הם שהאב הוא ששואל את שאלות "מה נשתנה". 


� דוד הלבני, מקורות ומסורות, פסחים עמ' תקעט- תקפא, טוען שהברייתא והמשנה חלוקים. למשנה אם הבן חכם שואל מדוע מוזגים כוס שני, ואביו עונה לו בנוסח מה נשתנה, ואם עדין לא תפס עונה לו בנוסח אחר. לברייתא יש  להקפיד על נוסח מה נשתנה, ואם אין לבן דעת אחר שואל, אשתו או שהוא שואל לעצמו. לכן לא נזכר בבריתא שהאב מלמד את נוסח מה נשתנה. לפיו, מנהגנו כיום שהקטנים שואלים הוא כברייתא. לנו נראה שאין כלל מחלוקת בין הברייתא והמשנה, ואחרי הכל המטרה היא לגרום לקטנים להתעניין במתרחש, ומה נשיג אם האב ישאל לעצמו את נוסח מה נשתנה כשהבן לא שאל מעצמו. אדרבה שילמדו. דבריו לא נראים כלל, ומה גם שאין מקור לפרשנותו כך את המשנה. ראה עוד: שמואל וזאב ספראי, הגדת חז"ל, עמ' 31 הערה 59 שכתב שדברי הלבני אינם משכנעים. 


� ראה בהרחבה: הרב יששכר תמר, עלי תמר, פסחים, עמ' שה. 


� סדר השאלות שונה במספר נוסחאות, ויש נוסחאות בנות שלוש שאלות ולא ארבע. בזמן המקדש היו שואלים על הצלי. ראה: הרב מנחם מנדל כשר, הגדה שלמה, עמ' 117-112; יוסף תבורי, פסח דורות, עמ' 363-361; שמואל וזאב ספראי, הגדת חז"ל עמ' 26, 65-64, 114-113, 206.  





� ראה דברים דומים שכתב  אחי הראי"ה קוק, הרב שאול חנה קוק, עיונים ומחקרים חלק  א עמ' 151-149. עוד על פירוש הראי"ה קוק, ראה: הרב יעקב פילבר, "כנגד ארבעה בנים", לאורו עמ' קיג- קיט. 


� על נוסחאות שונות בשאלות ארבעה הבנים, ראה: הרב מנחם מנדל כשר, הגדה שלמה עמ' 123-120, ובפירוש ההגדה עמ' יט- כו;  דניאל גולדשמיט, הגדה של פסח ותולדותיה, עמ' 29-22; אהרון שמש, "כנגד ארבעה בנים דברה תורה", סידרא, יד (תשנ"ח), עמ' 136-131; שמואל וזאב ספראי, הגדת חז"ל, עמ' 124-119; מנחם בן ישר, "כנגד ארבעה בנים דיברה הברייתא", שנה בשנה תשס"ב, עמ' 82-73.   


� קליות ואגוזים מופיעים פעמים רבות כדבר אהוב וחביב על תינוקות וילדים קטנים. ראה: מכילתא דרשב"י  יב, לט; משנה בבא מציעא ד, יב (בבא מציעא ס ע"א); כתובות נ ע"ב; שמות רבה ג, ד, ועוד. 


� ראה לעיל (הע' 4), עמ' 443-442. 


� כך כתב גם הסמ"ג עשין מא; הר"ן והנימוקי יוסף בחידושיהם לפסחים; טור או"ח סימן תעג. אך ראה: רבינו דוד כאן; ומהר"ל גבורות ה' פרק נ; מהרי"ל סדר ההגדה אות טז; ב"ח, פרי חדש וחת"ס  באו"ח סימן תעג. 


� ראשונים רבים מעירים על כך שנוהג זה היה בימיהם כשלפני כל אחד מהמסובים היה שולחן קטן "אבל שלנו שהן גדולים איכא טורח גדול בעקירתו, נהגו לסלק הקערה לצד אחד" (תוס' פסחים קטו ע"ב ד"ה למה). ראה עוד: בירור הלכה, פסחים  עמ' רסא - רסב; אוצר מפרשי התלמוד, פסחים ד עמ' תרס- תרסו; דניאל שפרבר, מנהגי ישראל, חלק ו עמ' מא -מב, וחלק ז עמ' תכ. 


� בחלק ניכר מהנוסחאות לא מופיעים המילים: "אמר לו פטרתן מלומר מה נשתנה". ראה: הרב מנחם מנדל כשר, "באור מעשה רב נחמן", הגדה שלמה, עמ' 35-33. 





� הרב עובדיה מברטנורא, בפירושו לפסחים י, ד מעיר שבכל הספרים לא כתוב "וכאן", אלא "וכן". הרב שלמה בעדני, בפירוש מלאכת שלמה שם שאין זה משנה כל כך מאחר שבנוסחאות המשנה המילה "כאן", נכתבת לעיתים ללא האות אל"ף. על נוסחאות כתבי היד של המשנה: "וכאן" או "וכן", ראה: יוסף תבורי, פסח דורות, עמ' 73-71.


� גם בדברי הרמב"ם יש הגורסים אחרת: "ואומר לקורא". רבינו מנוח מוחק את המילים -ואומר הקורא. ראה: הר"ש פרנקל שם - שינויי נוסחאות. על הרמב"ם, ראה עוד: חתם סופר, הערות לשו"ע או"ח סימן תעג, ז; הרב עמרם בלוהם, שו"ת בית שערים סימן רכב;  אחרונים נוספים הסבירו כדרכינו את שיטת הרמב"ם: הרב חיים מבריסק, הגדה של פסח מבית לוי, ירושלים תשמ"ג, עמ' פ; מו"ר הרב צבי יהודה קוק, לנתיבות ישראל ב עמ' קח. כך לפיו יש להסביר גם את גירסת המשנה ע"פ ראשונים רבים: "וכאן הבן שואל", בשונה מהגירסה: "וכן הבן שואל"; הרב יקותיאל כהן, הגדת הגאונים והרמב"ם, עמ' מד - מו.


� דבר דומה מצינו בגמ' בסוכה מב ע"א: "היודע לישאל ברשות היחיד, ספקו טמא, ברשות הרבים ספקו טהור". רש"י בד"ה והיודע לישאל: "שאם שואלים אותו נגעת בטומאה לא נזהר ובא ליגע בטהרות נוטל ידיו". הרב יעקב עמדין, בהגהותיו שם כותב שיש לגרוס להשאל. אמנם הגירסה שהיתה לפניו היתה: לשאל. מכל מקום, כשכתוב "לישאל", הכונה לנפעל "להשאל". 


� אמנם ניתן לפרש: "לא יפטר (=הבן) ממה נשתנה (=שבנוסח המשנה)", למרות שכבר שאל שאלות אחרות. ראה לקמן הע' 25. 


� כך הסביר זאת מו"ר הרב צבי יהודה קוק, לנתיבות ישראל ב עמ' קז.


� ראה: גאונים גנזי שכטר ח"ב עמ' 159; תשובות הגאונים שערי תשובה סימן רפז; סדר רב עמרם גאון עמ' קיג; סידור רס"ג עמ' קלו; הגדת רב נטרונאי גאון, עמ' תתקפו; מהרי"ץ גיאת עמ' קב בשם רב נטרונאי; אצל תלמידי רש"י, במחזור ויטרי הלכות פסח, סימן נא, סט; רא"ש, פסחים הלכות פסח בקצרה,  ובשו"ת הרא"ש כלל יד, ה; ספר המנהגות (ר' אשר מלוניל) דף כו עמוד א, ועוד.  דניאל גולדשמיט, הגדה של פסח ותולדותיה עמ' 11-10, מציין מקורות נוספים הסבורים שהאב שואל את שאלות "מה נשתנה"; הרב מנחם מנדל כשר, "מי אומר מה נשתנה", הגדה שלמה, עמ' רב – רד; הרב יששכר תמר, עלי תמר, פסחים, עמ' שו מציין שלושה מנהגים בדבר בקהילות ישראל. א. מנהג ספרד ותימן שהבן אינו שואל את שאלות מה נשתנה המנוסחות אלא האב. ב. מנהג אשכנז שהבן הוא השואל והאב הוא המשיב. ג. מנהג בבל ובוכרה ועוד מעדות המזרח, שהבן הוא השואל והאב חוזר ושואל ומשיב; בירור הלכה, פסחים עמ' רסב; שמואל וזאב ספראי, הגדת חז"ל  עמ' 32-31, 113-112, כותב אף הוא שמהגאונים ומהרמב"ם עולה שעורך הסדר הוא השואל את שאלות "מה נשתנה", אך מציין גם גאונים אחרים שהבן הוא השואל. לדברינו ניתן להבין מהמקורות המובאים בבירור הלכה ובהגדת חז"ל שהבן שואל שאלות מה נשתנה הספונטאניות ולא את המנוסחות במשנה; עמרם ינאי, "מה נשתנה", עלון שבות, 106 (אדר ב' תשד"מ), עמ' 37-26. 


� כך הבינו את דברי הרשב"ם בשו"ת עמק יהושע חלק סימן יא; דברי צבי על שו"ע או"ח סימן תעג במג"א ס"ק כו. אך הרב עובדיה יוסף, "אם שאלת תינוק פוטרת מ'מה נשתנה'", חזון עובדיה, סימן כב, עמ' של- שלו, ובדבריו שם כתב שלדעת הרשב"ם צריך האב לחזור ולשאול את שאלות "מה נשתנה" שבמשנה, אך לא נראה כך מדברי הרשב"ם וכפי שהסברנו; הרב צבי יהודה קוק, לנתיבות ישראל ב עמ' קח, כותב שהסבר זה מתאים לגירסה המופיעה ברשב"ם במשנה בפסחים קטז ע"א בשם ר' יעקב בן יקר: "וכן הבן שואל". כרשב"ם כתבו גם: רי"ד, הגדה של פסח תורת חיים עמ' כד- כו; הרוקח בהל' פסח סימן רפג; תניא רבתי סימן מז; שבלי הלקט סדר פסח סימן ריח בשם הרי"ד (הגדה של פסח תורת חיים שם); ריא"ז בפסקים ג, ט; מהרי"ל הלכות ההגדה דף טו ע"א מספר על חמיו שנשאל ע"י בתו למה הגבהת את הקערה, התחיל עבדים היינו ולא אמר מה נשתנה; כך פסק הרמ"א בשו"ע או"ח סימן תעג, ז עפ"י המהרי"ל; אך ראה בהגהות מהר"י בכרך לפסחים קטו ע"ב, ולעומתו הרב נפתלי הכהן שורץ, שו"ת בית נפתלי סימן מז. 





� לעיל (הערה 21) הסברנו אחרת את כונת התוספות. ראה אוצר מפרשי התלמוד פסחים חלק ד עמ' תרסד - תרסה. 


� כך כתב בשו"ע בעל התניא או"ח סימן תעג סעיף מ; הרב יחיאל מיכל אפשטיין, ערוך השולחן או"ח סימן תעג סעיף כא; הרב עובדיה יוסף, "אם שאלת תינוק פוטרת מ'מה נשתנה'", חזון עובדיה, סימן כב, עמ' של- שלו. מסקנתו היא שאם שאל על עקירת השולחן ומזיגת כוס שני, צריך הקורא לשאול מה נשתנה, ורק אם שאל  את כל שאלות מה נשתנה המנוסחות בהגדה, אין צריך הקורא לחזור ולומר מה נשתנה אלא יכול להתחיל מיד עבדים היינו. יש להעיר שמסקנה זו היא פשרה בין דעות הראשונים החולקות, ואין דעה שכזו בראשונים. ראה עוד: הרב יצחק מירסקי, הגיוני הלכה, חלק א עמ' 47-37. 


� ראה הסברו של הרב צבי יהודה הכהן קוק, טוב רואי, פסחים עמ' 355-354.


� לנתיבות ישראל ב עמ' קז-קט.


� על ההבדלים בין ארבעת הבנים בנוסח המכילתא והירושלמי על פי דברי השל"ה, ראה הרב דוד גבריאלי, "כנגד ארבעה בנים – תלמודה של ארץ ישראל", לכתך אחרי במדבר- לזכרו של אלקנה גובי ז"ל, גוש קטיף תשס"ג, עמ' 110-95. ראה עוד: הרב עוזי קלכהיים, "'וכאן הבן שואל'- המענה לבנים בדרכי נעם של ארץ ישראל", ראשית- מדרשת עפרה, 12 (תשמ"א), עמ' 19-14.





� מיד לאחר שאלות "מה נשתנה" פותחים ב"עבדים היינו", שהיא גנותם של ישראל. על אמירת עבדים היינו מיד לאחר אמירת שאלות "מה נשתנה", ראה מאמרי: "סיפור יציאת מצרים כ'הקהל' משפחתי", הדף השבועי אוניברסיטת בר אילן, פסח ושבת חול המועד תשנ"ט, מס' 282.


 








